প্রধান মন্ত্রীনা অয়ুশমান ভারত দিজিতেল মিসন হৌদোকখ্রে

প্রধান মন্ত্রী, শ্রী নরেন্দ্র মোদীনা ঙসি ভিদিও কনফরেন্সকী খুত্থাংদা অয়ুশমান ভারত দিজিতেল মিসন হৌদোকখ্রে। থৌরম অসিদা ৱা ঙাংবদা, প্রধান মন্ত্রীনা মমাংগী চহি ৭তগী চত্থরক্লিবা হকশেলগী ফেসিলিতীশিংবু মপাঙ্গল হাপ্পগী কেম্পেন্না ঙসিদগী অনৌবা তাঙ্কক অমদা চঙলক্লে হায়খি। “ভারতকী হেল্থ ফেসিলিতীদা থোইদোক হেন্দোকপা অহোংবা পুরকপা ঙমগদবা মিসন অমা ঙসি ঐখোয়না হৌদোক্লে”, হায়না প্রধান মন্ত্রীনা ফোংদোকখি। আধার করোর ১৩০, মোবাইল সবস্ক্রাইবর করোর ১১৮, ইন্তর্নেৎ য়ুজর চাউরাকপা করোর ৮০, জন ধন বেঙ্ক একাউন্ত চাউরাকপা করোর ৪৩ পুম্নমক শম্নহনবা ইনফ্রাস্ত্রকচর অমত্তা মালেমদা লৈতে হায়না প্রধান মন্ত্রীনা মিৎয়েং চঙখি। মসিগী দিজিতেল ইনফ্রাস্ত্রকচর অসিনা রেসন্দগী (রেসন্দগী প্রশাসন ফাওবা) হৌরগা লৈঙাকপা ফাওবদা য়াঙনা অমসুং নুং-পান ফাওনা ভারতকী মীয়াম খুদিংদা য়ৌহল্লে। “লৈঙাকপগী থৌওং শেমদোকপদা তেক্নোলোজী শিজিন্নবগী থৌওং অসি মমাংদা অমুক্তা পাংথোকখিদ্রি”, হায়না প্রধান মন্ত্রীনা ফোংদোকখি। আরোগ্যা সেতু এপ্না কোরোনা শন্দোকপা থিংবদা মতেং য়াম্না পাংখি হায়না প্রধান মন্ত্রীনা হায়খি। মীয়ামদা ভেক্সিন লেম্না ফংহনবা খোংথাংগী মখাদা ভারতনা হৌজিক ফাওবদা ভেক্সিন দোজ চাউরাকপা করোর ৯০ কাপ্পা ঙম্লিবা অসিদা Co-WINনা লৌরিবা অচৌবা থৌদাং অসিবুসু মহাক্না থাগৎপা ফোংদোকখি। হেল্থকী হীরমদা তেক্নোলোজী শিজিন্নবগী মপুং ওইবা ৱাখল্লোনগী মখা তারদুনা প্রধান মন্ত্রীনা কোরোনা মনুংদা তেলিমেদিসিনসু মমাংদা থোকখিদ্রিবা মওংদা পাকথোক চাউথোকখি অমসুং ই-সঞ্জিবনীগী খুত্থাংদা হৌজিক ফাওবদা রিমোৎ কন্সলতেসন চাউরাকপা করোর ১.২৫ পাংথোকখ্রে হায়না প্রধান মন্ত্রীনা মখা তারদুনা পাউদমখি। ফেসিলিতী অসিনা অচৌবা সহরগী দাক্তরশিংনা ময়ুমদা ফমদুনা লৈবাক্কী মনুং হঞ্জিনবা মফমশিংদা লৈবা লৈবাক মচা লিশিং কয়াগা শম্নহল্লি হায়না প্রধান মন্ত্রীনা মখা তাখি। অয়ুশমান ভারত- PM JAYনা লাইরবা মীয়ামগী অৱাবা কয়া কোকহল্লে হায়না প্রধান মন্ত্রীনা ফোংদোকখি। হৌজিক ফাওবদা লৈবাক মীয়াম করোর ২ হেনবনা য়োজনা অসিগী খুত্থাংদা লাইয়েংবগী কান্নবা ফংখ্রে অমসুং মসিগী মনুংদগী মীওই তংখায়দি নুপীশিংনি। লাইনা হায়বসিনা ইমুং কয়াবু লাইরবগী খয়াত্তা তাহনবগী মরু ওইবা মরম অমা ওইদুনা লাক্লি অমসুং ইমুং-মনুংগী নুপীশিংনা মখোয়গী হকচাং নুংঙাইতবশিং হাইদোক্তনা লৈগনবা মরম্না মখোয়না খ্বাইদগী হেন্না অৱাবা নঙই হায়না প্রধান মন্ত্রীনা মিৎয়েং চঙখি। ৱারী শাবগী থৌরম অসিদা অয়ূশমান স্কিমগী বেনিফিশরীশিংগা হকথেংননা উন্নদুনা মসিদগী ফংলিবা কান্নবা ময়ামগী মরমদা তাবা ফংনবা হোৎংনি হায়না প্রধান মন্ত্রীনা ফোংদোকখি। “মসিগী হেল্থকেয়র সোল্যুসনশিং অসি লৈবাক্কী হৌজিক অমসুং তুংগী খ্বাইদগী চাউবা ইনভেস্তমেন্ত অমনি”, হায়না মহাক্না হায়খি। অয়ুশমান ভারত- দিজিতেল মিসন্না হৌজিক্তি লৈবাক্কী হোস্পিতাল খুদিংগী দিজিতেল হেল্থ সোল্যুসনশিংবু অমগা-অমগগী মরক্তা শম্নরগনি হায়না প্রধান মন্ত্রীনা ফোংদোকখি। মিসন অসিনা হোস্পিতালগী থবকশিংবু লাইথোকহনবতা নত্তনা হিংবসু লাইহল্লগনি হায়না মহাক্না মখা তাখি। মিসন অসিগী মখাদা, মীপুম খুদিংনা দিজিতেল হেল্থ আই.দি. ফংলগনি অমসুং মখোয়গী হকশেলগী রেকোর্দশিং অসিসু দিজিতেল ওইনা তেক্ত-কায়দনা থম্লগনি। ভারত্তা হৌজিক পুম্নমক পুন্সিনবা, পুম্নমক্না শরুক য়াগদবা হেল্থ মোদেল অমদা থবক চত্থরি হায়না প্রধান মন্ত্রীনা ফোংদোকখি। লাইনা ঙাকথোকপা, হায়বদি প্রিবেন্তিব হেল্থকেয়র, লাইয়েংবদা শেল চঙহন্দবা অমসুং মীপুম খুদিংনা খুদোংচাবা ফংবা য়াবা মখলগী মোদেল অমা। হেল্থ এজুকেসনগী হীরমদা মমাংদা পাংথোকখিদ্রিবা রিফোর্ম কয়া পাংথোক্লিবা অমসুং হান্নগী মতমগা চাংদম্নবদা, হন্দক্কী চহি ৭-৮ অসিদা ভারত্তা মশিং য়াম্লবা দাক্তর অমসুং পেরামেদিকেল মেনপাৱর কয়া পুথোক্লিবসিগী মতাংদসু মহাক্না মীয়ামদা তাকখি। লৈবাক অসিদা এ.আই.আই.এম.এস. অমসুং মতমগা চান্নবা অতোপ্পা হেল্থ ইন্সতিত্যুসন কয়া অমগী পাক চাউরবা নেৎৱর্ক অমা শাগৎপগা লোয়ননা লোক সভা কন্সতিত্বেন্সী অহুম খুদিংদা মেদিকেল কোলেজ অমা শাগৎপগী থবকসু চত্থরিবনি। মহাক্না খুঙ্গংশিংগী হেল্থ ফেসিলিতী মপাঙ্গল কনখৎহনবগী মতাংদা হায়রদুনা খুঙ্গংশিংগী প্রাইমরী হেল্থ সেন্তর নেৎৱর্ক অমসুং ৱেলনেস সেন্তরশিংসু মপাঙ্গল কনখৎহল্লি হায়না মহাক্না পাউদমখি। অসিগুম্বা সেন্তর লিশিং ৮০ হেনবনা থবক তৌবা হৌখ্রে হায়নসু প্রধান মন্ত্রীনা ফোংদোকখি। ঙসিগী থৌরম্না মালেমগী তুরিজম নুমিত্তা পাংথোকপা অসিগী মতাংদা পল্লদুনা, প্রধান মন্ত্রীনা হেল্থকা তুরিজমগা অকনবা মরী লৈ হায়না মীয়ামদা হায়খি। ঐখোয়গী সেল্থ ইনফ্রাস্ত্রকচর অসি মপাঙ্গল লৈহল্লবা অমসুং পুন্সিল্লবনিনা, মসিনা তুরিজম সেক্তরবুসু ফগৎহল্লে।